Protezzjoni tad-data Il-pakkett tal-protezzjoni tad-data huwa inizjattiva ambizzjuża tal-UE bil-għan li tassigura li d-dritt għall-privatezza jibqa' jiġi rispettat f'dinja li qed tiżviluppa malajr. Huwa jindirizza firxa wiesgħa ta' kwistjonijiet, inkluż id-dritt li jkollok l-informazzjoni tiegħek imħassra, il-bżonn ta' kunsens espliċitu li tintuża' data u kumpaniji li jużaw analiżi tad-data tiegħek biex ibassru l-imġiba tiegħek. Hawnhekk hawn deskrizzjoni qasira. Ikklikkja fuq il-link għan-nota ta' spjegazzjoni fuq il-lemin għal aktar dettalji. Dritt li tintesa Il-Kummissjoni Ewropea tipproponi li n-nies għandhom ikunu jistgħu jitolbu li d-data tagħhom tkun imħassra jekk ma jridux li tiġi pproċessata aktar. Madankollu, xi MEPs ipproponew li jħallu din barra mil-leġiżlazzjoni peress li jarawha mhux infurzabbli. Kunsens espliċitu Il-Kummissjoni tipproponi li kumpanija għandha biss tipproċessa informazzjoni personali wara li ġġib permess mingħand il-persuna inkwistjoni. Il-permess ikun imbagħad jista' jiġi rtirat f'kull ħin. L-MEP Ġermaniż mal-ħodor Jan Philipp Albrecht, li huwa inkarigat li jidderieġi l-proposta mill-Parlament, jixtieq li l-PE jiċċara li l-kunsens japplika biss għar-raġuni oriġinali ddikjarata biex tinġabar id-data. Tfassil ta' profil Il-kumpaniji jistgħu jużaw proċessar awtomatiku tad-data tan-nies biex janalizzaw u jbassru s-sitwazzjoni ekonomika tagħhom, il-post, is-saħħa, il-preferenzi, il-prestazzjoni tagħhom fuq ix-xogħol, l-affidabbiltà jew l-imġiba. Is-Sur Albrecht jixtieq li jħalli din il-prattika biss għal ftit każijiet definiti b'mod ċar jew jekk ikun ingħata l-kunsens. Kwistjonijiet oħra Skont il-proposta tal-Kummissjoni, il-kumpaniji u l-awtoritajiet pubbliċi jkunu meħtieġa jispjegaw b'mod ċar il-politiki tagħhom dwar il-protezzjoni tad-data u jkollhom uffiċjal tal-protezzjoni tad-data jekk għandhom mill-inqas 250 impjegat. Is-Sur Albrecht jipproponi li dan jinbidel għall-kumpaniji li jipproċessaw id-data ta' mill-inqas 500 persuna f'sena. Il-Kummissjoni tixtieq li tintroduċi pieni għall-ksur ta' dawn ir-regoli sa € 1 miljun jew sa 2 % tal-fatturat annwali globali tal-kumpanija. Hemm ukoll pjanijiet biex tiġi aġġornata d-Direttiva dwar l-ipproċessar tad-data sabiex tipprevjeni, tinvestiga, tiskopri jew tħarrek offiżi kriminali jew tinforza pieni kriminali. Il-leġiżlazzjoni titratta kwistjonijiet bħat-tfassil ta' profili, il-kunsens espliċitu, il-lingwaġġ ċar u l-uffiċjal tal-protezzjoni tad-data għall-protezzjoni tad-data bl-infurzar tal-liġi u l-awtoritajiet ġudizzjarji fi kwistjonijiet kriminali. Il-passi li jmiss Il-Kumitat għal-Libertajiet Ċivili, li hu inkarigat li jittratta l-pakkett leġiżlattiv, huwa mistenni li jivvota dwar il-proposti fil-ħarifa tal-2013. L-MEPs imbagħad jibdew in-negozjati mal-Kunsill. L-għan huwa li tiġi adottata l-leġiżlazzjoni qabel l-elezzjonijiet li jmiss tal-Parlament Ewropew fir-rebbiegħa tal-2014. Iktar informazzjoni Nota ta' spjegazzjoni Rapporti u emendi lir-Regolament tal-Protezzjoni tad-Data Rapporti u emendi lid-Direttiva dwar l-ipproċessar tad-data fl-infurzar tal-liġi Websajt tal-Kummissjoni fuq il-protezzjoni tad-data Stqarrija għall-istampa dwar il-vot fil-Kumitat għall-Affarijiet Legali Studju tal-PE: Ġlieda kontra l-Kriminalità Elettronika u l-Protezzjoni tal-Privatezza fil-Cloud Stħarriġ tal-Eurobarometer Fajl tal-protezzjoni tad-data tal-Kumitat għal-Libertajiet Ċivili Aqsam din il-paġna ma' ħaddieħor: Irreġistra biex tirċievi l-aġġornamenti b'mail